CELEX: 52016PC0598
Language: mt
Date: 2016-09-19
Title: Proposta għal DEĊIŻJONI TA’ IMPLIMENTAZZJONI TAL-KUNSILL li temenda d-Deċiżjoni 2007/441/KE li tawtorizza lir-Repubblika Taljana biex tapplika miżuri ta’ deroga mill-Artikoli 26(1)(a) u 168 tad-Direttiva 2006/112/KE dwar is-sistema komuni ta’ taxxa fuq il-valur miżjud

IL-KUMMISSJONI EWROPEA
            Brussell, 19.9.2016
            COM(2016) 598 final
            2016/0277(NLE)
            Proposta għal
            DEĊIŻJONI TA’ IMPLIMENTAZZJONI TAL-KUNSILL
            li temenda d-Deċiżjoni 2007/441/KE li tawtorizza lir-Repubblika Taljana biex tapplika miżuri ta’ deroga mill-Artikoli 26(1)(a) u 168 tad-Direttiva 2006/112/KE dwar is-sistema komuni ta’ taxxa fuq il-valur miżjud
            
               
         
         
            
               MEMORANDUM TA’ SPJEGAZZJONI
            
            
               Skont l-Artikolu 395(1) tad-Direttiva 2006/112/KE tat-28 ta’ Novembru 2006 dwar is-sistema komuni ta’ taxxa fuq il-valur miżjud (minn hawn ’il quddiem "id-Direttiva tal-VAT"), il-Kunsill, li jaġixxi unanimament skont proposta tal-Kummissjoni, jista’ jawtorizza lil Stat Membru biex japplika miżuri speċjali għal deroga mid-dispożizzjonijet ta’ dik id-Direttiva, biex jissimplifika l-proċedura tal-ġbir tal-VAT jew biex jippreveni ċertu forom ta’ evażjoni jew evitar tat-taxxa.
            
            
               B'ittra rreġistrata mal-Kummissjoni tat-30 ta' Marzu 2016, ir-Repubblika Taljana talbet l-awtorizzazzjoni biex tkompli tapplika miżura ta’ deroga dwar id-dritt għal tnaqqis tal-VAT fuq ċerti tipi ta' mezzi tat-trasport. Skont l-Artikolu 395(2) tad-Direttiva tal-VAT, il-Kummissjoni infurmat lill-Istati Membri l-oħra bit-talba tar-Repubblika Taljana, b'ittra datata t-22 ta' Ġunju 2016. B'ittra datata t-23 ta' Ġunju 2016, il-Kummissjoni nnotifikat lir-Repubblika Taljana li kellha l-informazzjoni kollha meħtieġa biex tqis it-talba.
            
            
               1.KUNTEST TAL-PROPOSTA
            
            
               •Raġunijiet u għanijiet tal-proposta
            
            
               L-Artikoli 168 u 168a tad-Direttiva tal-VAT jipprovdu li persuna taxxabbli hija intitolata li tnaqqas il-VAT dovuta minn fuq ix-xiri li jsir għall-iskopijiet tat-tranżazzjonijiet taxxabbli tagħha. Fl-istess ħin, l-Artikolu 26(1)(a) tad-Direttiva tal-VAT jistipula li l-użu tal-oġġetti, li jagħmlu parti mill-assi kummerċjali, għal skopijiet privati għandu jitqies bħala forniment ta’ servizzi għal kunsiderazzjoni jekk il-VAT fuq dawn l-oġġetti tkun tnaqqset bis-sħiħ jew parzjalment. B'riżultat ta' dan, is-sistema tiżgura li l-konsum finali jkun intaxxat meta l-VAT tal-input korrispondenti tkun tnaqqset fil-bidu.
            
            
               Fir-rigward ta’ vetturi bil-mutur, xi drabi huwa diffiċili u ta' piż amministrattiv biex il-persuna taxxabbli tidentifika u tirreġistra d-differenza bejn użu kummerċjali u użu privat u biex l-amministrazzjoni tat-taxxa tivverifika t-tqassim effettiv tal-użu. Dan ikun il-każ anki jekk l-Italja tagħmel użu mill-għażla prevista fl-Artikolu 168a(2) tad-Direttiva tal-VAT biex tillimita t-tnaqqis fuq in-nefqa relatata ma’ vetturi tal-kumpaniji għall-proporzjon tal-użu effettiv kummerċjali tal-persuna taxxabbli. Barra minn hekk, minħabba l-għadd kbir ta’ vetturi b’użu differenti, l-evażjoni tat-taxxa tista’ ssir konsiderevoli.
            
            
               Sabiex il-ġbir tal-VAT ikun simplifikat u biex tkompli fil-ġlieda tagħha kontra l-evażjoni tat-taxxa, fl-2007 ir-Repubblika Taljana talbet u kisbet mill-Kunsill, deroga individwali li permezz tagħha tista' tillimita, b'mod obbligatorju, sal-31 ta' Diċembru 2010, id-dritt għal tnaqqis sa 40% fir-rigward ta' vetturi tat-triq bil-mutur (ħlief tratturi tal-agrikoltura u tal-forestrija, li normalment jintużaw għat-trasport tal-persuni jew tal-oġġetti fuq it-toroq, b'piż massimu awtorizzat li ma jaqbiżx it-3 500 kilogramma u li ma jesgħux aktar minn tmien postijiet, barra l-post tax-xufier)
                  1
               . Madanakollu, wieħed għandu jinnota li ċerti kategoriji ta’ vetturi ġew speċifikament esklużi minn din il-limitazzjoni, bħal vetturi li jagħmlu parti mill-istokk ta' merkanzija, li jintużaw għal istruzzjoni minn skejjel tas-sewqan, li jintużaw għal kiri jew kiri fit-tul u li jintużaw minn rappreżentanti li jieħdu ħsieb il-bejgħ u taxis. Fl-istess ħin, ma jkunx meħtieġ aktar li n-negozji jżommu kont tal-użu privat għal raġunijiet ta' taxxa. Din id-Deċiżjoni kienet estiża bid-Deċiżjoni tal-Kunsill 2010/748/UE
                  2
                sal-31 ta' Diċembru 2013 u bid-Deċiżjoni ta' Implimentazzjoni tal-Kunsill 2013/679/UE
                  3
                sal-31 ta' Diċembru 2016.
            
            
               B’konformità mal-Artikolu 6 tad-Deċiżjoni msemmija hawn fuq, ir-Repubblika Taljana ppreżentat rapport li jkopri l-applikazzjoni tad-Deċiżjoni li jinkludi reviżjoni tal-perċentwal tar-restrizzjoni. 
            
            
               Mill-informazzjoni pprovduta mir-Repubblika Taljana f'dak ir-rapport jidher li, b'mod partikolari minħabba l-għadd kbir ta' impriżi żgħar fir-Repubblika Taljana (99% jew 5,2 miljun persuna taxxabbli jridu jitqiesu bħala entitajiet mikro, li essenzjalment jikkonsistu minn individwi jew minn impjegat wieħed), il-limitu ta’ 40% xorta waħda jkun jikkorrispondi għaċ-ċirkostanzi attwali u għalhekk huwa xieraq.
            
            
               
                  Madankollu, kwalunkwe estensjoni għandha tkun limitata fiż-żmien sabiex ikun jista’ jiġi evalwat jekk il-kundizzjonijiet, li fuqhom hija msejsa d-deroga, ikunux għadhom validi. Għalhekk, huwa propost li d-deroga tiġi estiża sal-aħħar tal-2019 u li għandha ssir talba lir-Repubblika Taljana biex tippreżenta rapport ġdid f'każ li tkun prevista talba ta' estensjoni ġdida wara dik id-data aħħarija. 
               
            
            
               •Konsistenza mad-dispożizzjonijiet ta’ politika eżistenti fil-qasam ta’ politika
            
            
               Skont l-Artikolu 176 tad-Direttiva 2006/112/KE, il-Kunsill għandu jistabbilixxi n-nefqa li minnha ma tistax titnaqqas il-VAT. Sakemm dan iseħħ, l-Istati Membri huma awtorizzati li jkomplu japplikaw l-esklużjonijiet li kienu fis-seħħ fl-1 ta' Jannar 1979. Għaldaqstant, hemm għadd ta’ dispożizzjonijiet ta’ "status quo" li jillimitaw id-dritt għal tnaqqis marbut mal-vetturi bil-mutur.
            
            
               
                  Minkejja l-inizjattivi preċedenti biex jiġu stabbiliti regoli li skonthom il-kategoriji tan-nefqa jistgħu jkunu soġġetti għal restrizzjoni tad-dritt għal tnaqqis
                     4
                  , din id-deroga hija xierqa fl-istennija tal-armonizzazzjoni ta’ dawn ir-regoli fil-livell tal-UE. 
               
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
            
               •Bażi ġuridika
            
            
               
                  L-Artikolu 395 tad-Direttiva tal-VAT.
               
            
            
               •Sussidjarjetà (għal kompetenza mhux esklużiva) 
            
            
               
                  Meta titqies id-dispożizzjoni tad-Direttiva tal-VAT li fuqha hija bbażata l-proposta, il-proposta hija fil-kompetenza esklużiva tal-Unjoni Ewropea. Għalhekk il-prinċipju tas-sussidjarjetà ma japplikax.
               
            
         
         
            
               •Proporzjonalità
            
            
               Id-Deċiżjoni tikkonċerna awtorizzazzjoni mogħtija lil Stat Membru fuq talba tiegħu stess u ma tikkostitwixxi l-ebda obbligu.
            
            
               
                  Billi l-kamp ta’ applikazzjoni tad-deroga huwa limitat, il-miżura speċjali hija proporzjonata mal-għan maħsub, jiġifieri l-prevenzjoni ta’ ċertu forom ta’ evażjoni jew evitar tat-taxxa u s-simplifikazzjoni tal-ġbir tal-VAT f’settur speċifiku.
               
            
            
               •Għażla tal-istrument
            
            
               
                  L-istrument li qed jiġi propost: Deċiżjoni ta’ Implimentazzjoni tal-Kunsill.
               
               
                  Mezzi oħra ma jkunux adattati għal din ir-r-raġuni:
               
               
                  Skont l-Artikolu 395 tad-Direttiva tal-Kunsill 2006/112/KE, id-deroga mir-regoli komuni tal-VAT tista’ ssir biss bl-awtorizzazzjoni tal-Kunsill li jkun qed jaġixxi b’mod unanimu fuq proposta tal-Kummissjoni. L-aktar strument xieraq huwa Deċiżjoni ta’ Implimentazzjoni tal-Kunsill għax din tista’ tiġi indirizzata lil Stat Membru individwali.
               
            
            
               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
            
               ••Konsultazzjonijiet mal-partijiet ikkonċernati
            
            
               
                  Din il-proposta hija bbażata fuq talba magħmula mill-Italja u tirrigwarda biss lil dan l-Istat Membru.
               
            
            
               •Ġbir u użu tal-kompetenzi
            
            
               
                  Ma kienx hemm bżonn ta’ kompetenzi esterni.
               
            
            
               •Valutazzjoni tal-impatt
            
            
               
                  Il-proposta tfasslet biex tiġġieled l-evażjoni tal-VAT u biex tissimplifika l-proċedura ta’ impożizzjoni tat-taxxa, u għaldaqstant għandha impatt potenzjalment pożittiv li jnaqqas il-piż amministrattiv kemm tan-negozji kif ukoll tal-amministrazzjonijiet. L-Italja tqis li din il-miżura hija adegwata u hija komparabbli għal derogi oħrajn tal-imgħoddi u tal-lum.
               
            
            
               4.IMPLIKAZZJONIJIET BAĠITARJI
            
            
               
                  Il-proposta mhu se jkollha l-ebda implikazzjoni negattiva għall-baġit tal-UE.
               
               
                  Il-proposta għandha l-għan li tawtorizza lill-Italja biex tkompli tillimita d-dritt ta' tnaqqis għal ċerti vetturi u l-infiq relatat matul il-perjodu 2017-2019, kif ingħatat sal-2016 bid-Deċiżjoni 2007/441. F'konformità mal-Artikolu 6(4) tar-Regolament tal-Kunsill Nru 1553/89, l-Italja tikkalkola "kumpens għall-karozzi u l-infiq relatat" korrispondenti u għalhekk għandha tibqa' tagħmel dan sal-2019.
               
            
            
               5.ELEMENTI OĦRA
            
            
               
                  Il-proposta tinkludi klawżola ta’ estinzjoni; terminu preskrittiv awtomatiku li huwa stabbilit għall-31 ta’ Diċembru 2019.
               
            
            
               F'każ li l-Italja tikkunsidra estensjoni oħra tal-miżura ta’ deroga lil hinn mill-2019, għandu jitressaq rapport ta’ evalwazzjoni ġdid lill-Kummissjoni flimkien mat-talba għall-estensjoni sa mhux aktar tard mill-1 ta’ April 2019.
            
         
         
            
               2016/0277 (NLE)
            
            
               Proposta għal
            
            
               DEĊIŻJONI TA’ IMPLIMENTAZZJONI TAL-KUNSILL
            
            
               li temenda d-Deċiżjoni 2007/441/KE li tawtorizza lir-Repubblika Taljana biex tapplika miżuri ta’ deroga mill-Artikoli 26(1)(a) u 168 tad-Direttiva 2006/112/KE dwar is-sistema komuni ta’ taxxa fuq il-valur miżjud
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, 
            
            
               Wara li kkunsidra d-Direttiva tal-Kunsill 2006/112/KE tat-28 ta’ Novembru 2006 dwar is-sistema komuni ta’ taxxa fuq il-valur miżjud
                  5
               , u b’mod partikolari l-Artikolu 395 tagħha,
            
            
               Wara li kkunsidra l-proposta tal-Kummissjoni Ewropea,
            
            
               Billi:
            
            
               (1)Id-Deċiżjoni tal-Kunsill 2007/441/KE
                  6
                tawtorizza lill-Italja biex tillimita d-dritt ta’ tnaqqis tat-taxxa fuq il-valur miżjud (VAT) dovuta fuq infiq marbut ma’ vetturi bil-mutur li ma jintużawx biss għal skopijiet kummerċjali, għal 40 %. Id-Deċiżjoni 2007/441/KE tipprovdi wkoll li l-użu għal skopijiet privati ta’ dawk il-vetturi li ġew soġġetti għal dritt ta’ tnaqqis skont dik id-Deċiżjoni ma kellux jiġi kkunsidrat bħala forniment bi ħlas. Barra minn hekk, id-Deċiżjoni 2007/441/KE fiha definizzjonijiet tal-vetturi u tan-nefqa inklużi fil-kamp ta' applikazzjoni ta’ dik id-Deċiżjoni, u lista ta’ vetturi li huma espliċitament esklużi minnha. Id-Deċiżjoni 2007/441/KE kienet emendata bid-Deċiżjoni ta’ Implimentazzjoni tal-Kunsill 2010/748/KE
                  7
                u sussegwentament bid-Deċiżjoni ta’ Implimentazzjoni tal-Kunsill 2013/679/UE
                  8
                li stabbiliet id-data ta' skadenza tal-31 ta' Diċmebru 2016.
            
            
               (2)B’ittra rreġistrata mal-Kummissjoni fil-31 ta' Marzu 2016, l-Italja talbet l-awtorizzazzjoni biex testendi l-miżura ta’ deroga mill-Artikoli 26(1)(a) u 168 tad-Direttiva 2006/112/KE sabiex tkun tista’ tkompli tillimita d-dritt ta' tnaqqis marbut man-nefqa dwar ċerti vetturi bil-mutur li ma jintużawx biss għal skopijiet kummerċjali.
            
            
               (3)Skont l-Artikolu 6 tad-Deċiżjoni tal-Kunsill 2007/441/KE, kif emendata, l-Italja ssottomettiet rapport lill-Kummissjoni li jkopri l-applikazzjoni ta’ dik id-Deċiżjoni u li jinkludi reviżjoni tal-perċentwal tar-restrizzjoni. L-informazzjoni pprovduta mill-Italja għadha turi li r-restrizzjoni tad-dritt għal tnaqqis, għal 40% tikkorrispondi għaċ-ċirkostanzi attwali fir-rigward tal-proporzjon ta' użu kummerċjali u użu mhux kummerċjali tal-vetturi kkonċernati. Għalhekk l-Italja għandha tkun awtorizzata tapplika l-miżura għal perjodu limitat ieħor, sal-31 ta’ Diċembru 2019.
            
            
               (4)B'ittra datata t-22 ta’ Ġunju 2016, il-Kummissjoni infurmat lill-Istati Membri l-oħra bit-talba magħmula mill-Italja. B'ittra datata it-23 ta’ Ġunju 2016, il-Kummissjoni nnotifikat lill-Italja li kellha l-informazzjoni kollha meħtieġa biex tqis it-talba.
            
            
               (5)Fl-eventwalità li l-Italja titlob estensjoni oħra lil hinn mill-2019, għandu jitressaq rapport lill-Kummissjoni flimkien mat-talba għall-estensjoni sa mhux aktar tard mill-1 ta’ April 2019.
            
            
               (6)Id-deroga ma għandha l-ebda impatt fuq ir-riżorsi proprji tal-Unjoni li jirriżultaw mill-ġbir tat-taxxa fuq il-valur miżjud.
            
            
               (7)Għalhekk, id-Deċiżjoni 2007/441/KE għandha tiġi emendata skont dan, 
            
            
               ADOTTA DIN ID-DEĊIŻJONI: 
            
            
               Artikolu 1
            
            
               Fid-Deċiżjoni 2007/441/KE, l-Artikoli 6 u 7 għandhom jinbidlu b’dan li ġej:
            
            
               "Artikolu 6
            
         
         
            
               Kull talba għall-estensjoni tal-miżuri previsti f’din id-Deċiżjoni għandha ssir lill-Kummissjoni sal-1 ta’ April 2019.
            
            
               Kull talba għall-estensjoni ta’ dawk il-miżuri għandha tkun akkumpanjata minn rapport li jinkludi reviżjoni tar-restrizzjoni perċentwali applikata fuq id-dritt għal tnaqqis tal-VAT dovut fuq infiq marbut ma' vetturi bil-mutur li ma jintużawx biss għal skopijiet kummerċjali.
            
            
               Artikolu 7
            
            
               Din id-Deċiżjoni għandha tiskadi fil-31 ta' Diċembru 2019.".
            
            
               Artikolu 2
            
            
               Din id-Deċiżjoni hija indirizzata lir-Repubblika Taljana.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  Id-Deċiżjoni tal-Kunsill 2007/441/KE tat-18 ta’ Ġunju 2007 li tawtorizza lir-Repubblika Taljana sabiex tapplika miżuri ta’ deroga mill-Artikoli 26(1)(a) u 168 tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 165, 27.6.2007, p. 33).
               
               
                  
                     (2)
                  Id-Deċiżjoni ta’ Implimentazzjoni tal-Kunsill 2010/748/UE tad-29 ta’ Novembru 2010 li temenda d-Deċiżjoni 2007/441/KE li tawtorizza lir-Repubblika Taljana biex tapplika miżuri ta’ deroga mill-Artikoli 26(1)(a) u 168 tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 318, 4.12.2010, p. 45).
               
               
                  
                     (3)
                  Id-Deċiżjoni ta’ Implimentazzjoni tal-Kunsill 2013/679/UE tal-15 ta’ Novembru 2013 li temenda d-Deċiżjoni 2007/441/KE li tawtorizza lir-Repubblika Taljana biex tapplika miżuri ta’ deroga mill-Artikoli 26(1)(a) u 168 tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 316, 27.11.2013, p. 37).
               
               
                  
                     (4)
                  KUMM (2004) 728 finali - Proposta għal Direttiva tal-Kunsill li temenda d-Direttiva 77/388/KEE bl-għan li jiġu ssimplifikati l-obbligazzjonijiet tat-taxxa fuq il-valur miżjud (ĠU C 24, 29.1.2005, p. 10) irtirata fil-21 ta’ Mejju 2014 (ĠU C 153 , 21. 05. 2014, p. 3).
               
               
                  
                     (5)
                  ĠU L 347, 11.12.2006, p. 1.
               
               
                  
                     (6)
                  Id-Deċiżjoni tal-Kunsill 2007/441/KE tat-18 ta’ Ġunju 2007 li tawtorizza lir-Repubblika Taljana sabiex tapplika miżuri ta' deroga mill-Artikoli 26(1)(a) u 168 tad-Direttiva tal-Kunsill 2006/112/KE dwar is-sistema komuni ta’ taxxa fuq il-valur miżjud (ĠU L 165, 27.6.2007, p. 33).
               
               
                  
                     (7)
                  Id-Deċiżjoni ta’ Implimentazzjoni tal-Kunsill 2010/748/KE tad-29 ta’ Novembru 2010 li temenda d-Deċiżjoni 2007/441/KE li tawtorizza lir-Repubblika Taljana biex tapplika miżuri ta’ deroga mill-Artikoli 26(1)(a) u 168 tad-Direttiva tal-Kunsill 2006/112/KE dwar is-sistema komuni ta’ taxxa fuq il-valur miżjud (ĠU L 318, 4.12.2010, p. 45).
               
               
                  
                     (8)
                  Id-Deċiżjoni ta’ Implimentazzjoni tal-Kunsill 2013/679/UE tal-15 ta’ Novembru 2013 li temenda d-Deċiżjoni 2007/441/KE li tawtorizza lir-Repubblika Taljana biex tapplika miżuri ta’ deroga mill-Artikoli 26(1)(a) u 168 tad-Direttiva tal-Kunsill 2006/112/KE dwar is-sistema komuni ta’ taxxa fuq il-valur miżjud (ĠU L 316, 27.11.2013, p. 37).